ПАРТНЕРСТВО ЗА

ИНОВАЦИЈЕ

*Овај документ је израђен у оквиру пројекта “Платформа за одговорно управљање јавним финансијама”, који финансира Шведска агенција за међународни развој и сарадњу (СИДА), а спроводи Програм Уједињених нација за развој (УНДП).*

**САДРЖАЈ**

1. **Увод......................................................................................................3**
2. **Партнерство за иновације – законска**

**решења.................................................................................................4**

1. **Разлози за јавну набавку иновативних решења..........................6**
2. **Начин спровођења поступка..........................................................10**
3. **Закључак............................................................................................18**

**УВОД**

Партнерство за иновације представља врсту поступка јавне набавке која је у Европској унији уведена Директивом 2014/24/ЕУ.

Наведени поступак може се користити када на тржишту није доступно ниједно решење које одговара потребама наручиоца.

Главна карактеристика партнерства за иновације је то да иновација настаје током извршења уговора. Наиме, у партнерству за иновације наручилац закључује уговор о јавној набавци са једним или више понуђача који нуде најбоље могуће решење. Од понуђача се очекује да креирају иновативно решење и осигурају његову примену. Стога, наручилац треба довољно прецизно да опише своје потребе како би потенцијални понуђачи разумели природу и обим изазова и имали довољно информација за доношење одлуке да ли ће учествовати у поступку.

Иако се поступак назива „партнерство“, а учесници у поступку „партнери“ и даље је реч о поступку јавне набавке у којем се примењују сва правила прописана законом уз поштовање основних начела јавне набавке.

Партнерство за иновације као посебна врста поступка предвиђено је како би се наручиоцима омогућило да успостављају партнерства у циљу развијања и касније куповине новог, иновативног решења. Из тог разлога је од суштинске важности да партнерство за иновације буде структуирано на начин да може да омогући неопходно „тржишно привлачење“, односно да подстиче развој иновативних решења у условима слободног тржишта.

**ПАРТНЕРСТВО ЗА ИНОВАЦИЈЕ – ЗАКОНСКА РЕШЕЊА**

У Републици Србији партнерство за иновације, као посебна врста поступка јавне набавке, прописана је Законом о јавним набавкама („Службени гласник РС“, број 91/2019, у даљем тексту: ЗЈН), који је почео да се примењује 01. јула 2020. године.

ЗЈН дефинише појам иновације као имплементацију новог или значајно унапређеног производа, услуге или процеса, укључујући али не ограничавајући се на процесе производње и грађења, нову тржишну методу или нову организациону методу у пословним праксама, организацији радних места или спољним односима, између осталог, у циљу да се помогне у решавању друштвених изазова или као подршка паметном, одрживом и инклузивном расту.

Циљ овог поступка је развој иновативних добара, услуга или радова и њихова накнадна набавка

под условом да је у складу са степеном израде и максималним трошковима договореним између наручиоца и учесника у партнерству за иновације.

Наручилац може да спроводи поступак партнерства за иновације ако:

* има потребу за иновативним добрима, услугама или радовима
* коју не може да задовољи набавком добара, услуга или радова који су доступни на тржишту.

Партнерство за иновације представља конкурентни поступак за набавку добара, радова или услуга који се спроводи у више узастопних фаза

поштујући редослед радњи у процесу истраживања и иновација који могу да укључе производњу добара, пружање услуга или извршење радова.

Наручилац може да успостави партнерство за иновације са једним или више партнера, спроводећи одвојене активности истраживања и развоја.

У поступку партнерства за иновације утврђују се привремени циљеви које партнери треба да остваре у појединој фази и плаћање накнаде у одговарајућим износима.

На основу утврђених циљева наручилац може да

* раскине партнерство за иновације након сваке фазе или
* да смањи број партнера раскидањем појединачних уговора у случају партнерства за иновације са неколико партнера

под условом да је у конкурсној документацији предвидео те могућности и услове за њихово коришћење.

Наручилац је дужан да осигура да структура партнерства за иновације, а посебно трајање и вредност појединих фаза, одражава

* степен иновације понуђеног решења
* ток активности истраживања и развоја које су потребне за развој иновативног решења које није доступно на тржишту.

Процењена вредност добара, услуга или радова не сме да буде несразмерна у односу на улагања која су потребна за њихов развој.

Када је реч о критеријуму за доделу уговора, у поступку партнерства за иновације критеријум је искључиво најбољи однос цене и квалитета.

**РАЗЛОЗИ ЗА ЈАВНУ НАБАВКУ ИНОВАТИВНИХ РЕШЕЊА**

Након што је Директива 2014/24/ЕУ предвидела партнерство за иновације, многе земље у Европи су почеле да спроводе ову врсту поступка. Међу њима су Финска, Аустрија, Холандија, Белгија, Шведска, Литванија и др.

У наставку су приказани неки од примера успешно спроведених поступака партнерства за иновације у земљама Европе, који су допринели развоју тржишта, квалитету пружања јавних услуга и задовољењу одређених потреба крајњих корисника које постојећа решења нису могла да испуне.

* 1. **Пружање квалитетнијих јавних услуга уз оптимална средства**

Иновативно решење се ретко набавља само због иновативног карактера. У већини случајева иновативна решења наручиоцима постају интересантна ако им омогуће сличне или још боље резултате уз оптималне трошкове.

**Пример: Иновацијама до зеленије и јефтиније енергије за грађане – Комбинована топлана и електрана у главном граду Литваније**

**Зашто се наручилац определио за партнерство за иновације?**

Увоз гаса довео је до великих трошкова грејања за грађане. Поред тога, велика потрошња гаса у граду имала је негативан утицај на животну средину, са високим нивоом угљендиоксида.

**Које активности су предузете?**

Град је 2018. године одлучио да инвестира у иновативну, домаћу фабрику за производњу зелене енергије како би се смањио увоз гаса и присутност угљендиоксида. Когенерацијска електрана се састоји од постројења за спаљивање отпада и два система за биогориво. Највећи део улагања омогућен је уз помоћ структурних фондова ЕУ и кредита Европске инвестиционе банке.

**Који је крајњи резултат поступка?**

Скоро 40% грађана сада може да задовољи своје енергетске потребе уз смањен утицај угљендиоксида. Процењено је да ће се у наредне две године, када систем буде деловао у пуном капацитету, цене грејања за грађане смањити за 20%. Поред наведеног, на овај начин знатно се смањио штетан утицај угљендиоксида на животну околину. Уједно, иновације су допринеле и развоју привреде захваљујући несметаном претварању отпада у енергију.

* 1. **Задовољавање настале потребе**

У неким случајевима, набавка иновативних решења је неопходна да би се задовољиле неке неиспуњене потребе или нова очекивања, која постојећа решења на тржишту не испуњавају на одговарајући начин.

**Пример: Иновативно решење као одговор на друштвене промене – Мотивисање ученика на учење уз помоћ технологије**

**Зашто се наручилац определио за партнерство за иновације?**

Многа деца данас су више заинтересована за компјутерске игре него за математику или природне науке. Проценат напуштања школа и универзитета се повећава, јер се смањује ентузијазам за учење ових „тешких“ предмета. Све то утиче на могућности нових генерација да пронађу добре послове у привреди која је све више усмерена на знање.

**Које активности су предузете?**

Поједине школе у Шведској, Шпанији, Немачкој и Финској одлучиле су да спроведу заједнички поступак јавне набавке како би се овај проблем решио. Наиме, оне су спровеле поступак јавне набавке партнерства за иновације у којем је учествовало седам понуђача који нуде иновативна решења, да би затим достављена решења тестирале и поредиле. Четири од седам понуђача ушла су у фазу израде прототипа, а два понуђача су затим развила иновативне алате које су школе одлучиле да примењују. Ти алати деци у основној и средњој школи обезбеђују могућност учења који је сличан видео игри и који је прилагођен сталним анализама образаца понашања уз помоћ вештачке интелигенције.

**Који је крајњи резултат поступка?**

Учествовање више од 600 ученика и 45 наставника из ове четири земље показује да су употребом нових решења ученици 55-75% мотивисанији и успешнији у математици, техничком образовању, физици и хемији. Самим тим, већа је и вероватноћа да ће развијати каријеру у тим областима. У међувремену су разне школе купиле та решења. Примера ради, једна школа у Финској потврдила
је да се тим иновативним решењима време које наставници посвећују планирању и оцењивању смањује за 30-40%, а школе остварују уштеде у погледу наставних материјала (једна лиценца кошта десет пута мање од уџбеника за читаву школу). Такође, понуђач који је понудио наведено решење у
Финској у међувремену је проширио пословање и на друге сегменте тржишта, као што је оспособљавање запослених у предузећима.

* 1. **Модернизација јавних услуга**

Јавном набавом иновативних решења може се ускладити начин пружања јавних услуга са очекивањима грађана који се све више служе технологијама, те се самим тим може побољшати њихово искуство са јавним услугама.

**Пример: Иновативно решење као одговор на еколошка питања – Заштита водоснабдевања**

**Зашто се наручилац определио за партнерство за иновације?**

Вода преостала из производње кованица у Аустрији садржала је количину хемикалија која је прекорачавала законска ограничења.

**Које активности су предузете?**

Аустријска савезна агенција за набавке покренула је поступак јавне набавке у три фазе како би се пронашло иновативно решење за аустријску ковницу у чијој је надлежности производња кованица. У документацији о набавци наручилац је прецизно предвидео циљеве за прочишћавање воде.

**Који је крајњи резултат поступка?**

Изабрани лако уградиви механизам за вакуумско испаравање филтрира широк спектар честица, укључујући металне, галванске, фотографске, штампане, фармацеутске и прехрамбене, што га чини прикладним за употребу у различитим индустријама. Поред тога, потребе аустријске ковнице за слатком водом смањене су за 97%, те је на тај начин остварена уштеда од 4 милиона литара воде годишње.

* 1. **Подстицање тржишта на иновације**

Када производ није лако доступан на тржишту или када у понуди постоје само производи лошег квалитета, куповна моћ наручилаца може подстаћи тржиште на иновације.

**Пример: Иновативно решење као одговор на јавна питања –**

**Боља здравствена заштита у болницама**

**Зашто се наручилац определио за партнерство за иновације?**

Један град у Шведској желео је да набави катетере који не садрже штетне супстанце од ПВЦ материјала. Иако наведених добара није било на ширем тржишту, град је свеједно одлучио спровести поступак набавке и објавити позив на подношење понуда. У том моменту само један привредни субјект се могао одазвати на позив наручиоца и понудити тражено добро.

**Које активности су предузете?**

Град је упркос потешкоћама успео набавити жељене катетере.

**Који је крајњи резултат поступка?**

У поступку јавне набавке који је спроведен након осам година сви привредни субјекти који су учествовали понудили су добра која не садрже ПВЦ материјал.

**НАЧИН СПРОВОЂЕЊА ПОСТУПКА**

*УСЛОВИ ЗА ПРИМЕНУ ПОСТУПКА*

Наручилац може да спроводи поступак партнерства за иновације ако има потребу за иновативним добрима, услугама или радовима, коју не може да задовољи набавком добара, услуга или радова који су доступни на тржишту.

*ПРВА ФАЗА ПОСТУПКА*

**Рок за подношење пријава**

**Кандидат коме је призната квалификација**

**Преглед и стручна оцена пријава**

**Припрема**

**Почетак поступка**

**Кандидат коме није призната квалификација**

**Објављивање јавног позива и конкурсне документације за фазу квалификације**

**Ограничење броја кандидата=ако је дефинисано у јавном позиву**

*ПОЧЕТАК ПОСТУПКА*

Поступак партнерства за иновације почиње тако што наручилац спроводи следеће радње:

* Истражује тржиште у складу са чланом 89. ЗЈН;
* Предметну јавну набавку предвиђа у годишњем плану јавних набавки;
* Доноси одлуку о спровођењу поступка јавне набавке, која обавезно садржи и разлоге за примену партнерства за иновације;
* Образује комисију за јавне набавке и исту наводи у одлуци о спровођењу поступка јавне набавке;
* Припрема јавни позив и конкурсну документацију;
* Објављује јавни позив и конкурсну документацију за фазу квалификације на Порталу јавних набавки.

*ДОКУМЕНТАЦИЈА О НАБАВЦИ*

Јавни позив, с обзиром да се партнерство за иновације спроводи у више фаза, обавезно садржи наводе о року за подношење пријава, као и оквирни датум слања позива за преговарање. Такође, јавни позив, по потреби, садржи податак о коришћењу узастопних фаза како би се постепено смањио број понуда о којима ће се расправљати.

Наручилац је дужан да у конкурсној документацији одреди опис потреба за иновативним добрима, услугама или радовима и да наведе елементе описа који чине минималне захтеве које све понуде треба да задовоље.

Подаци у конкурсној документацији морају да буду довољно јасни и прецизни да би привредни субјекти могли да идентификују природу и обим траженог решења и да процене интерес за учешће у поступку.

Припремљену конкурсну документацију и јавни позив наручилац истовремено објављује на Порталу јавних набавки, осим у случајевима прописаним чл. 45. ЗЈН.

Наручилац припремљену документацију о набавци може да измени и допуни на начин прописан одредбама члана 96. ЗЈН.

Привредни субјект може да тражи од наручиоца додатне информације или појашњења у вези са документацијом о набавци у писаној форми путем Портала јавних набавки. Начин поступања привредног субјекта и наручиоца у овом случају прописан је чланом 97. ЗЈН.

*ПРИЈЕМ И ОТВАРАЊЕ ПРИЈАВА*

Пријаве се подносе електронски путем Портала јавних набавки.

Отварање пријава се такође врши аутоматски путем Портала јавних набавки по истеку рока за подношење пријава одређеног у јавном позиву.

Отварање пријава у првој фази није јавно.

*ПРЕГЛЕД И СТРУЧНА ОЦЕНА ПРИЈАВА*

Преглед, стручна оцена и рангирање пријава се врши након отварања пријава на основу критеријума за квалитативни избор привредног субјекта из документације о набавци.

У партнерству за иновације наручилац при избору кандидата може да примењује и критеријуме који се односе на способност привредних субјеката у области истраживања и развоја и развоја и спровођења иновативних решења.

Током прегледа и стручне оцене пријава, наручилац може од кандидата да захтева додатна објашњења, на начин прописан чланом 142. ЗЈН.

Након спроведене стручне оцене пријава комисија за јавну набавку саставља извештај о поступку набавке јавне набавке, који садржи податке прописане чланом 145. ЗЈН.

Прва фаза партнерства за иновације се окончава доношењем:

* обавештења о признавању квалификације, које наручилац доставља кандидатима којима је призната квалификација и
* одлуке о искључењу кандидата са образложењем разлога због којих му није призната квалификација, и то за сваког појединог учесника који неће бити позван да учествује у дијалогу.

Важно је напоменути да наручилац мора да води рачуна да ниједном кандидату не открива информације о осталим кандидатима који су поднели пријаву.

*МИНИМАЛНИ БРОЈ КАНДИДАТА*

Наручилац у поступку партнерства за иновације може да ограничи број кандидата које ће позвати на преговоре. У том случају минимални број кандидата је три.

Садржина јавног позива и начин поступања наручиоца уколико је број кандидата који испуњавају критеријуме за квалитативни избор привредног субјекта мањи од минималног броја, прописан је чланом 64. ЗЈН.

*ДРУГА ФАЗА ПОСТУПКА*

**Објављивање обавештења о додели уговора**

**Рок за подношење коначних понуда**

**Кандидати које наручилац није искључио**

**Преговарање**

**Одлука о додели уговора**

**Додела уговора**

**Преглед и стручна оцена коначних понуда**

 Извештај о Увид у

поступку документацију

**Позив за преговарање-подношење почетних** **понуда**

*ПОЗИВ ОДАБРАНИМ КАНДИДАТИМА*

Све одабране кандидате наручилац у писаној форми путем Портала јавних набавки, позива на преговарање, односно да поднесу своје почетне понуде.

Позив на преговарање мора да садржи податке дефинисане у Прилогу 6. ЗЈН, укључујући рок за

подношење почетних понуда, као и обавештење да је конкурсна документација истовремено доступна на Порталу.јавних набавки.

*ПРИЈЕМ И ОТВАРАЊЕ ПОНУДА*

Понуде се подносе електронским путем путем Портала јавних набавки.

Отварање понуда се такође врши аутоматски путем Портала јавних набавки по истеку рока за подношење понуда одређеног у позиву на преговарање.

Отварање понуда у другој фази је јавно. Јавност може бити искључена на начин и у случајевима прописаним чланом 140. ЗЈН.

*ПРЕГОВАРАЊЕ*

Наручилац преговара о почетним и свим следећим понудама са понуђачима, али не и о коначним понудама.

Са понуђачима се преговара да би побољшали садржину понуда и о томе наручилац сачињава записник о преговарању.

Предмет преговарања не могу бити минимални захтеви и критеријуми за доделу уговора, који су наведени у документацији о набавци.

Наручилац је дужан је да током преговора обезбеди једнако поступање према свим понуђачима и не може да пружа информације на дискриминаторски начин које би поједини понуђачи могли да користе на штету других.

*ПРЕГОВАРАЊЕ У УЗАСТОПНИМ ФАЗАМА*

Наручилац може, примењујући критеријуме за доделу уговора наведене у јавном позиву, позиву за подношење пријава или конкурсној документацији, да спроводи преговоре у узастопним фазама да би се смањио број понуда о којима треба да преговара.

Да би могао да користи ову могућност, наручилац исто мора предвидети у документацији о набавци.

Понуђачима који неће бити позвани у следећу фазу поступка јавни наручилац је дужан да достави одлуку о искључењу понуђача из даљег тока преговора.

Наручилац је дужан да све понуђаче чије понуде нису искључене из даљег тока преговора у писаној форми истовремено обавести о свим изменама техничких спецификација или друге документације о набавци, осим оних које представљају минималне захтеве и ако је потребно да омогући да понуђачи имају довољно времена да припреме и поново поднесу измењене понуде.

Такође, наручилац је дужан да све понуђаче обавести о завршетку преговора и да одреди јединствени рок за подношење коначних понуда.

*ПРЕГЛЕД И СТРУЧНА ОЦЕНА ПОНУДА*

Преглед, стручна оцена и рангирање понуда врши се након отварања понуда на основу услова и захтева из документације о набавци.

Током прегледа и стручне оцене понуда, наручилац може од понуђача да захтева додатна објашњења, на начин прописан чланом 142. ЗЈН.

Након спроведене стручне оцене понуда комисија за јавну набавку саставља извештај о поступку јавне набавке, који садржи податке прописане чланом 145. ЗЈН.

Наручилац је дужан да пре доношења одлуке о додели или обустави, од понуђача који је доставио економски најповољнију понуду захтева да, у примереном року, не краћем од пет радних дана достави доказе о испуњености критеријума за квалитативни избор привредног субјекта, у неовереним копијама.

У погледу тражења додатних појашњења, контроле (увида) код понуђача, вршења рачунске контроле, као и поступања у случају неуобичајено ниске понуде, примењују се одговарајуће одредбе ЗЈН које се примењују у свим врстама поступака јавних набавки.

*ИЗВЕШТАЈ О ПОСТУПКУ ЈАВНЕ НАБАВКЕ*

Комисија за јавну набавку након спроведене стручне оцене понуда саставља извештај о поступку јавне набавке.

Извештај садржи податке прописане чланом 145. ЗЈН.

Извештај о поступку јавне набавке није неопходан за уговоре који се закључују на основу оквирног споразума.

*ДОДЕЛА УГОВОРА*

Наручилац, након прегледа и стручне оцене, одбија понуду, као неприхватљиву из разлога прописаних чланом 144. ЗЈН.

Наручилац може да одбије као неприхватљиву понуду која прелази износ процењене вредности предмета јавне набавке или расположивих средстава као и понуду за коју, у складу са релевантним одредбама, утврди да је неуобичајено ниска.

Понуде које нису одбијене оцењују се и рангирају према критеријуму за доделу уговора који је одређен у документацији о набавци.

*ОДЛУКА О ДОДЕЛИ УГОВОРА*

Ако након спроведене стручне оцене понуда наручилац утврди да су се стекли услови за доделу уговора, доноси одлуку о додели уговора или одлуку о закључењу оквирног споразума.

Одлуку о додели уговора, односно одлуку о закључењу оквирног споразума наручилац доноси у року од 30 дана од истека рока за подношење понуда, осим ако је у конкурсној документацији одредио дужи рок и исту објављује на Порталу јавних набавки у року од три дана од дана доношења.

Одлука мора да буде образложена и да садржи нарочито податке из извештаја о поступку јавне набавке и упутство о правном средству.

*ОДЛУКА О ОБУСТАВИ ПОСТУПКА*

У случају обуставе поступка, из разлога прописаних чланом 147. ЗЈН, наручилац доноси одлуку о обустави поступка јавне набавке и исту објављује на Порталу јавних набавки у року од три дана од дана доношења.

Одлука мора да буде образложена, мора да садржи нарочито податке из извештаја о поступку јавне набавке, односно разлоге обустављања поступка и упутство о правном средству.

Уколико наручилац поступак обустави пре истека рока за подношење понуда, Портал јавних набавки трајно онемогућава приступ понудама, а наручилац враћа понуђачима неотворене понуде, пријаве и друге документе који нису достављени путем Портала јавних набавки.

*УВИД У ДОКУМЕНТАЦИЈУ*

Након објављивања одлуке о додели уговора, одлуке о закључењу оквирног споразума или одлуке о обустави поступка, наручилац је дужан да привредном субјекту који је поднео понуду у том поступку јавне набавке, у року од два дана од дана пријема писаног захтева путем Портала, омогући увид у документацију и копирање документације, односно преузимање документације на одговарајући начин, при чему је обавезан да заштити поверљиве податке, у складу са одредбама Закона о јавним набавкама.

*ЗАКЉУЧЕЊЕ УГОВОРА И ОКВИРНОГ СПОРАЗУМА*

Наручилац може да закључи уговор о јавној набавци или оквирни споразум након доношења одлуке о додели уговора, односно одлуке о закључењу оквирног споразума и ако у предвиђеном року није поднет захтев за Заштиту права или је захтев за заштиту права коначном одлуком одбачен или одбијен, као и ако је поступак заштите права обустављен.

Наручилац може да закључи уговор о јавној набавци, односно оквирни споразум и пре истека рока за подношење захтева за заштиту права у случајевима прописаним чланом 151. ЗЈН.

Уговор о јавној набавци, односно оквирни споразум мора да буде закључен, у складу са условима одређеним у документацији о набавци и изабраном понудом.

У року од 30 дана од дана закључења уговора о јавној набавци или оквирног споразума, наручилац је дужан да пошаље на објављивање обавештење о додели уговора.

**ЗАКЉУЧАК**

**ЗАКЉУЧАК**

Партнерство за иновације, као посебна врста поступка јавне набавке, први пут је уведен у систем јавних набавки Законом о јавним набавкама („Службени гласник РС“, број 91/19), који је у примени од 1. јула 2020. године.

Партнерство за иновације је не само велики изазов за наручиоце, који се први пут сусрећу са овом врстом поступка јавне набавке, већ и велика шанса за иновативне компаније, које имају знање и капацитете да одговоре на потребе наручиоца за иновативним решењима.

Досадашње анализе су показале да је набавка иновативних решења у Републици Србији посебно погодна за област комуналних делатности, као што су водопривреда, снабдевање електричном енергијом, управљање отпадом и сл., али и за област здравства.

Иновативне технологије су постале неизоставан фактор у решавању проблема отпадних вода и заштите животне средине, те су очекивања да управо коришћење ове врсте поступка јавне набавке допринесе стварању решења која ће не само задовољити потребе наручиоца, већ и решити проблеме који су од јавног значаја.

Основни услови за успех партнерства за иновације су:

* добра процена да ли је фаза истраживања и развоја заиста потребна;
* окупљање тима стручњака из области која је предмет јавне набавке;
* сарадња наручиоца и партнера у циљу размене информација и заједничко развијање решења;
* поштовање начела једнаког поступање према партнерима током целог поступка јавне набавке.

У циљу промоције партнерства за иновације припремљен и овај документ, који може да буде извор надахнућа за све субјекте који су укључени у јавну набавку, при чему се пре свега мисли на наручиоце и понуђаче, али и на крајње кориснике набављених иновативних решења, као и на субјекте који доносе одлуке и дефинишу политику чији је допринос стварању повољнијих услова кључан.